ད་དུང་འགའ་རེས་བོད་དེ་རྒྱལ་སྤྱིའི་ནང་ཚད་ལྡན་གྱི་རང་བཙན་རྒྱལ་ཁབ་ཅིག་ལ་ངོས་ལེན་ཡོད་བཞིན་པ་དེ་མེད་པ་བཟོས་སོང་ཟེར་ནས་བརྗོད་ཀྱི་ཡོད།རྒྱལ་སྤྱིའི་ཁྲིམས་ལ་མཁས་པའི་མི་སྣ་ཁག་གཅིག་དང་ང་ཚོར་རྒྱབ་སྐྱོར་ཤུགས་ཆེ་གནང་མཁན་དེ་ཚོས་ཀྱང་བོད་འདི་རྒྱལ་སྤྱིའི་ཁྲིམས་དང་མཐུན་པའི་རྩོད་མེད་ཀྱི་རང་བཙན་ཚད་ལྡན་གྱི་རྒྱལ་ཁབ་ཅིག་ཡིན་པའི་ངོ་སྤྲོད་གཙང་མ་ཞིག་བྱེད་ཐུབ་མེད།འོན་ཀྱང་༧རྒྱལ་མཆོག་སྐུ་ཕྲེང་བཅུ་གསུམ་པས་ཕྱི་ལོ་༡༩༡༣ལོར་རང་བཙན་བསྐྱར་ནན་གྱི་གསལ་བསྒྲགས་གནང་བ་ནས་ཕྱི་ལོ་༡༩༥༡ལོར་གྲོས་མཐུན་དོན་ཚན་༡༧ཟེར་བ་མ་བཞག་བར་དུ་ལོ་ངོ་བཞི་བཅུ་ཙམ་རིང་བོད་འདི་དོན་དངོས་ཐོག་རང་བཙན་གྱི་ངོ་བོ་དང་ལྡན་པ་ཞིག་རེད་འདུག་ཅེས་ངོས་ལེན་བྱེད་ཀྱི་ཡོད།དེའི་གོ་དོན་གང་རེད་ཅེ་ན།མཉམ་འབྲེལ་རྒྱལ་ཚོགས་དང་།ཐ་ན་ཁྱིམ་མཚེས་རྒྱལ་ཁབ་སུ་ལའང་རྒྱལ་ཁབ་དང་རྒྱལ་ཁབ་ཀྱི་འབྲེལ་བ་ཁ་གསལ་བཙུགས་མ་ཐུབ་ཀྱང་རྒྱལ་ཁབ་སུ་གང་གི་འོག་ལ་ཡང་མ་ཡིན་པར་སོ་སོའི་ཐག་གཅོད་ཚང་མ་སོ་སོས་བྱས་འདུག་ཅེས་བརྗོད་ཀྱི་ཡོད།དེར་བརྟེན་བོད་འདི་དོན་དངོས་ཐོག་རང་བཙན་གྱི་ངོ་བོ་དང་ལྡན་པ་ཞིག་ཡིན་པ་ངོས་ལེན་བྱས་ཡོད།དེ་ལྟར་དོན་དངོས་ཐོག་རང་བཙན་རེད་འདུག་ཟེར་བ་དེ་ཡང་ས་ཁྱོན་གྱི་ཆ་ནས་ད་ལྟ་གོང་ཞུས་བཞིན་སྔར་བོད་གཞུང་གི་ཐད་ཀར་འཛིན་སྐྱོང་འོག་ཏུ་ཡོད་པའི་བོད་ཀྱི་ས་ཁུལ་ཁོ་ན་ལ་བརྗོད་ཀྱི་ཡོད།